## Elena Albalat visita la Residència i Centre de Dia de Persones Majors Velluters

*** La consellera de Servicis Socials aborda amb els professionals el nou model de política social que impulsa el Consell i que té com a prioritat una atenció “més humana, pròxima i de qualitat a les persones majors”**

La consellera de Servicis Socials, Família i Infància, Elena Albalat, ha visitat la Residència i Centre de Dia de Persones Majors Velluters, a on ha abordat amb els professionals el nou model de política social que impulsa el Consell i que té com a prioritat una atenció “més humana, pròxima i de qualitat a les persones majors”.

La consellera ha mantingut una reunió de treball amb l’equip directiu del centre —que atén 108 persones, 83 en règim residencial i 25 en centre de dia— amb l’objectiu de conéixer de primera mà les necessitats de les persones usuàries i dels professionals.

Este recurs forma part del lot de centres públics els contractes de gestió integral dels quals han sigut renovats recentment pel Consell per un import total de 37.679.205 euros.

Amb esta mesura, el departament que dirigix Elena Albalat posa fi a anys d’enriquiment injust a causa de la caducitat dels contractes i garantix la continuïtat i estabilitat del servici en condicions adequades per a les persones usuàries i el personal.

Fecha: 19/12/2025